**Rag N Bone Man forvandler Lille VEGA til en smuk hjemmebygget gospel kirke.**

*Rag N Bone Man udgav i 2014 debutep´en Wolves, som for alvor satte skub i den store brites karriere. Han udgav i juli 2016 monsterhittet ”Human” og har ikke set sig tilbage siden. Fredag den 7. april spiller han sin soulfulde serenader i Lille VEGA.*

Rag N Bone Man har perfektioneret den kunstneriske dualisme mellem gammelt og nyt med hans særlige evne til at blande hiphop beats med gospel, soul og blues har han formået at skabe sin egen niche, der finder helt ind til lytterens inderste sjæl.   
  
Rag N Bone Mans første hitsingle ”Human” fra sangerens kommende debutalbum har ligget nummer et på diverse hitlister i Europa. I marts 2017 udkommer albummet og Rag N Bone Man tager i den forbindelse på en lang turné. Sangeren er for alvor trådt ud af skyggerne og ind på den internationale scene.

Stædigt bluesfrø  
Bag kunstnernavnet gemmer sig den 31-årige Rory Graham. I barndomshjemmet plantede bluespladerne et stædigt frø i Grahams hoved, og det varede ikke længe før han spillede på diverse spillesteder med sit brede repertoire af blues, soul og folk. Her blev kimen lagt til Rag N Bone Man.

Graham flyttede efterfølgende til Brighton for at jagte musikkarrieren og rapperen Gizmo tog ham med i sit hiphop kollektiv. Rag N Bone Man blev hurtigt et profileret undergrundsnavn med sine energiske og nærværende optrædener.

Derefter mødte sangeren beatmaker og producer Leaf Dog, hvilket resulterede i Rag N Bone Mans første ep *Dog N Bone*. Graham spillede en lang række koncerter, og han har varmet op for hip hop koryfæer som f.eks. Pharoahe Monch fra det tidligere Organized Konfusion.

Han fandt i sin gode ven og producer Mark Crew (Bastille) en musikalsk åndsfælle og de påbegyndte arbejdet med det, der skulle blive succesen *Wolves*. Efter blot otte måneder havde makkerparret færdiggjort ni soulfulde og potente popsange, hvor Rag N Bone Mans dybe vokal danser med de tunge hiphop beats.

**Fakta om koncerten:**Rag N Bone Man (UK)

Fredag den. 07.april.2017

Lille VEGA, Enghavevej 40, 1674 København V

Billetpris 150 kr. + gebyr

Billetsalget starter fredag den 9. december via VEGA.dk og Ticketmaster